*Közben kérték őt a tanítványai: „Mester, egyél!”* Jn 4,31 *Jézus ezt mondta nekik: „Az én eledelem az, hogy teljesítsem annak akaratát, aki elküldött engem, és bevégezzem az ő munkáját.* Jn 4,34

Jézusnak, amíg emberi testben volt, természetes táplálkozásra is szüksége volt. Ezért is mentek el a tanítványok élelmet vásárolni. Az sem volt véletlen, hogy Jézust egyedül hagyták, mert így tudott zavartalanul beszélgetni az asszonnyal. A vásárlás sikeres, hozzák az ételt, de Jézus nem akar enni. Csak nem más hozott Neki? Féltékenység íze van a kérdésnek?

De Jézus itt is folytatja a kinyilatkoztatást: teljesítsem az Atya akaratát! Lehet, hogy nem csak a tanítványok állnak döbbenten e kijelentés mellett. Az Atya akaratát cselekedni: életet ad. Az étel is ezt a funkciót tölti be, hisz a hiánya halálhoz vezet.

Jézus egyértelműen kijelenti magáról: az éltet engem, hogy beteljesítsem az Atya Isten akaratát.

Ha örök életben gondolkodunk, látjuk: nekünk is ez ad életet. Cselekedd a Mennyei Atya akaratát és élni fogsz – örökké, a mennyben. Vadon Gyula